Twee sterf in ongeluk in BloemfonteinDie twee mense wat in die een voertuig vasgekeer was, is blykbaar op slag dood. Foto: ER24 Twee mense is dood en vyf beseer in ŉ botsing op die Dealesvillepad in Bainsvlei, Bloemfontein, waarby twee voertuie betrokke was. Russel Meiring, ER24-woordvoerder, sê hul paramedici het net ná 23:30 op die toneel aangekom en provinsiale en ander nooddienste reeds aangetref by twee voertuie wat in die middel van die pad was. Twee mense was in die voertuig vasgekeer, sê Meiring. “Ongelukkig het hulle reeds aan hul beserings beswyk.” Paramedici het na nog vyf pasiënte omgesien. “Twee het ernstige beserings opgedoen en drie ander geringe tot matige beserings.” Hulle is almal eers op die toneel behandel voor hulle na die Pelonomi-hospitaal vir verder behandeling gebring is. Meiring sê dis nie duidelik hoe die ongeluk gebeur het nie, maar die polisie was op die toneel om die oorsaak daarvan te ondersoek.